2014ની લોકસભાની ચૂંટણીમાં નરેન્દ્ર મોદીએ પહેલા વારાણસી અને પછી વડોદરા એમ બે બેઠકો પરથી લડવાનો નિર્ણય કર્યો હતો. તેઓ આ બન્ને બેઠકો પરથી ભારે સરસાઇ સાથે વિજયી થયા હતા. વિજયી થયા ત્યારથી એક પ્રશ્ન ઉદ્ભવી રહ્યો હતો કે મોદી કઇ બેઠક પરથી રાજીનામું આપશે, વારાણસી કે વડોદરા. જોકે એ વાતથી પણ રાજકીય વિશ્લેષકો અને વડોદરાવાસી સુપેરે માહિતગાર હતા કે મોદી વડોદરા બેઠક પરથી જ રાજીનામું આપશે. કારણ કે આમ કરવા પાછળ ઉત્તરપ્રદેશમાં ભાજપને ફરી બેઠું કરવાનો હેતુ છે. મોદી ભલે હવે વડોદરાના સાંસદ નથી પરંતુ વારાણસીના જ સાંસદ રહ્યાં હોય પરંતુ વડોદરા સાથેનો તેમનો સંગાથ હંમેશા રહેશે. જ્યારે તેમણે વડોદરા ખાતે ઉમેદવારી પત્ર ભર્યુ અને વિજય રેલી સંબોધી એ ઘડીએ મોદી વડોદરા પ્રત્યેના પોતાના પ્રેમ અને લાગણીઓ દર્શાવી હતી, તેમજ વડોદરા માટે તેઓ હંમેશા તત્પર રહેશે એ વાત પણ તેમણે પોતાના અંદાજમાં જણાવી દીધી હતી.